PROKAL.CO, IMBAH tuntung sakulah, Diyang --- ngaran kakarangan panulis --— banasip baik. Inya kada lawas manganggur. Sakali hanya malamar ka parusahaan tambang nang ada di kampungnya, langsung ditarima. Soalnya kabujuran parusahaan mancari pagawai babini. Padahal jarang ada babini di kampungnya nang mau ditarima di parusahaan tambang.
Apalagi biasanya babinian di kampung Diyang bila tamat sakulah langsung haja bapikir dimapa manikah lakas.
Hari partama Diyang bagawi, sungsung banar inya sudah di kantur. Babaya sampai, Diyang langsung haja diantar ka ruangnya bagawi. Rupanya Diyang ditarima jadi sekretaris bosnya, nang kabujuran babinian jua.
Takajut ai Diyang, soalnya ruangannya bagawi saraba ada. Di situ ada TV, kulkas nang ganal wan ba-AC pulang.
Limbah dipadahi apa haja tugasnya, Diyang balaluan siap bagawi. Apa nang bisa digawinya, mulai ai Diyang manggawi. “Pokoknya unda harus bisa manggawi tugas nang dijulungi bos sebaik mungkin. Unda jangan manyupani di hadapan bos,” dalam hati Diyang.
Saking asyiknya bagawian, Diyang sampai kada ingat istirahat. Sampai-sampai makan jua Diyang kada kaingatan lagi. Kanapa rihatan Diyang asyik bagawian, bakajutan kaluar kartas sing panjangan di higanya.
“Apa ini kartas jadi kaluar sing panjangan. Parasaan unda kada ada mamicik apa-apa. Bah pinanya di kantor ni ada “pangunggunya”,” dalam hati Diyang basuara.
Bangaran hancat, Diyang balaluan haja hancap kaluar ruangan. Malihat Diyang badadas kaluar ruangan, satpam kanturnya managur. Tapi tatap haja Diyang kada hiran-hiran. Sudah jauh hanyar Diyang manjawab.
“Unda takutan sorangan di ruangan. Di situ ada kartas kaluar sorangan, padahal unda kada ada menjapai apa-apa selain papan katik kumputer unda. Jangan-jangan ada panunggunya di situ,” sambat Diyang.
Mandangar nang kaya itu tatawa haja satpam. “Bah ikam ni lah. Ngintu ngarannya masin fax, bila ada pasan tumatan kantur lain nang dikirim kartasnya kaluar sorangannya,” jar satpam kanturnya mamadahi. (rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn